Trump en Zuma gaan geselsDie presidensie het vanmiddag op Facebook bevestig dat Donald Trump, die president van Amerika, ŉ telefoongesprek met pres. Jacob Zuma aangevra het. Volgens die presidensie sal dié gesprek vanmiddag plaasvind. Dit is onduidelik presies hoe laat en waaroor hulle sal gesels. Zuma het Trump in November gelukgewens nadat hy as die 45ste president van Amerika verkies is. Zuma het ook gesê hy sien uit na toekomstige betrokkenheid tussen die twee lande en dat hy glo dit tot voordeel van beide lande sal strek. Zuma het tydens sy staatsrede gesê die regering sal steeds met die Verenigde State saamwerk oor kwessies van gesamentlike belang soos die volle hernuwing van die Amerikaanse Wet op Groei en Geleenthede in Afrika (Agoa). Trump gaan volgens berigte ook vandag met Muhammadu Buhari, president van Nigerië, telefonies gesels.